
# Айга кырын карама (20-26 гыйнвар)

Халык медицинасы чаралары белән дәвалануга керешкәнче, табиб белән киңәшү зарур!

**20 гыйнвар (шимбә). Рәҗәб аеның 9нчы көне. 10 нчы Ай тәүлеге. Ай Үгезбозау йолдызлыгында, 10.57 сәгатьтә калка, 3.20 сәгатьтә бата. 2 нче фаза. Көн озынлыгы 7.52 сәгать. **

Нәсел, гаилә, гореф-гадәтләр белән бәйле көн. Ял итү, йокы туйдыру, гаиләне ныгыту өчен иң шәп вакыт. Әйләнә-тирәдәгеләргә игътибарлырак булу сорала. Сизү әгъзалары, йөрәк-кан тамырлары системасы, сөякләр зәгыйфь. Ач тору файдалы.

**Үләннәр белән чистарыну**

Организмнан радиоактив матдәләрне андыз (девясил), кандала үләне (донник), эт тигәнәге (череда) һәм саз утчәчәге (сабельник) чыгара. 1 чәй кашыгы киптереп вакланган андыз тамырын 1 стакан кайнаган җылы суда 8-10 сәгать төнәтәләр, сөзәләр, көненә 4 тапкыр, ашарга 30-40 минут кала, чирегешәр стакан эчәләр. Яисә 1 десерт кашыгы кандала үләнен кайнатып суытылган 2 стакан суда 10-12 сәгать төнәтәләр, сөзәләр, көненә 3-4 тапкыр яртышар стакан эчәләр. Йә 2 аш кашыгы эт тигәнәге үләнен термостагы 1,5 литр кайнар суда 10-12 сәгать төнәтәләр, сөзәләр, көненә 3 тапкыр яртышар стакан эчәләр. Яки 1 аш кашыгы саз утчәчәге үләне һәм тамырын 1 стакан кайнар суда 1 сәгать төнәтәләр, сөзәләр, җылы килеш көненә 3-4 тапкыр, ашарга 30 минут кала, чирегешәр стакан эчәләр.

**21 гыйнвар (якшәмбе). Рәҗәб аеның 10нчы көне. 11 нче Ай тәүлеге. Ай Игезәкләр йолдызлыгында, 11.19 сәгатьтә калка, 4.43 сәгатьтә бата. 2 нче фаза. Көн озынлыгы 7.55 сәгать. **

Үзгәрү, катгыйлык көне. Һәр эштә дә сак һәм игътибарлы булу сорала. Башланган эшне ахырына җиткерергә кирәк. Бу көннең энергетик куәте бик зур, кешедә искиткеч табигый көч уянырга мөмкин. Арып-талганчы эшләргә ярамый. Сизү әгъзалары, йөрәк, умырткалык, үпкә зәгыйфь.

**Мумие дәвалый**

Тромбофлебиттан мумие файдалы. Аны тәүлегенә 2 тапкыр (0,25-0,3әр грамм) бал һәм сөткә кушып эчәләр (1:20). 20-25 көн тоташ дәваланганнан соң, 10 көн ял итәләр. Авырту, шешенү кими, канда эритроцитлар саны арта, гемоглобин микъдары күтәрелә.

**22 гыйнвар (дүшәмбе). Рәҗәб аеның 11нче көне. 12 нче Ай тәүлеге. Ай Игезәкләр йолдызлыгында, 11.52 сәгатьтә калка, 6.17 сәгатьтә бата. 2 нче фаза. Көн озынлыгы 7.58 сәгать.**

Шәфкать, сабырлык, мәхәббәт энергиясенә бай көн. Сәламәтлеккә игътибарлы булырга, йөрәккә киеренкелек китермәскә кирәк. Ашкайнату әгъзалары, кан әйләнеше системасы зәгыйфь. Дарулар яхшы үзләштерелә.

**23 гыйнвар (сишәмбе). Рәҗәб аеның 12 нче көне. 13 нче Ай тәүлеге. Ай Кысла йолдызлыгында, 12.41 сәгатьтә калка, 7.25 сәгатьтә бата. 2 нче фаза. Көн озынлыгы 8.02 сәгать. **

Үзгәрешләр көне. Үткәннәр турында уйланып, нәтиҗәләр ясау яхшы. Ач торырга ярамый – теләсә нәрсә ашарга була. Аралашу, белем алу өчен уңай вакыт. Йөрәк, тире, кан тамырлары зәгыйфь. Чикләвек ашау файдалы.

**Сихәтле чәй**

Әгәр бала юк-бар өчен дә тынычсызлана, ояла икән, 3әр өлеш валериана тамыры һәм меңьяфрак үләне, 2 өлеш мелисса, 1 өлеш сары мәтрүшкәне кушып, шуның 1 аш кашыгын 1 стакан кайнар суда җылы урында 20 минут төнәтәләр һәм сабыйга көненә 3-4 тапкыр 1әр аш кашыгы эчерәләр.

**24 гыйнвар (чәршәмбе). Рәҗәб аеның 13 нче көне. 14 нче Ай тәүлеге. Ай Кысла йолдызлыгында, 13.51 сәгатьтә калка, 8.08 сәгатьтә бата. 2 нче фаза. Көн озынлыгы 8.05 сәгать. **

Иң әһәмиятле эшкә тотыну өчен уңайлы көн. Бүген башланган эш бик яхшы тәмамланачак. Теләсә нинди вак-төяккә игътибарлы булу сорала. Эчәклек һәм тирене чистарту уңай нәтиҗә бирә. Ашказаны асты бизе зәгыйфь. Балан, фасоль, борчак, арпа ашау файдалы.

**Тукранбаш шифасы**

2 аш кашыгы кипкән тукранбаш чәчәген ярты литр кайнар суда җылы урында 20 минут төнәтәләр, сөзәләр, өч тигез өлешкә бүлеп, иртәнге, төшке ашка 30 минут кала һәм йокларга ятарга 1-2 сәгать кала эчәләр. Мондый чәй кан басымын төшерә, баш авыртуын баса, колак шаулавын дәвалый, хәл кертә.

**25 гыйнвар (пәнҗешәмбе). Рәҗәб аеның 14 нче көне. 15 нче Ай тәүлеге. Ай Кысла йолдызлыгында, 15.09 сәгатьтә калка, 8.38 сәгатьтә бата. 20 сәгать 54 минуттан тулы Ай. Көн озынлыгы 8.09 сәгать. **

Авыр энергетикалы көн. Бүген кеше үз нәфесенең теләк һәм коткыларына бигрәк тә бирешүчән.Тыелгысыз хисләр күңелсез вакыйгага китерергә мөмкин. Тәэсирләнүчән кешегә аеруча кыен. Балан, мүк җиләге ашау файдалы.

**Колмак тамырны тарайта**

Кан тамырлары варикоз киңәйгәндә, 1 аш кашыгы колмак күркәсен ваклап, 1 стакан кайнар суга салалар, 15 минут төнәтәләр, суытып, сөзәләр, көненә 3 тапкыр, ашар алдыннан, 1әр стакан эчәләр. Һәрвакыт яңа төнәтмә ясап эчәргә кирәк.

**26 гыйнвар (җомга). Рәҗәб аеның 15нче көне. 16 нчы Ай тәүлеге. Ай Арыслан йолдызлыгында, 16.29 сәгатьтә калка, 8.53 сәгатьтә бата. 3 нче фаза. Көн озынлыгы 8.13 сәгать. **

Тыныч, иҗади, уңышлы көн. Һәрнәрсәдә гармониягә омтылу, җан тынычлыгын саклау мөһим. Дулкынландыргыч очрашулар булырга мөмкин. Килешүләр төзү уңай нәтиҗә бирә. Кан авырулары кискенләшә. Беркемгә дә үпкә сакларга ярамый.

**Чахохбили**

1 тавык, 6 помидор, 3 суган, 1 аш кашыгы томат пастасы, 6 бүлем сарымсак, тәменчә тоз, борыч, укроп, петрушка, кинза, хмели-сунели, кыздырыр өчен үсемлек мае кирәк. Тавыкны 10-12 кисәккә бүлеп, суганнарны ярымбоҗралап турап, тирән табада үсемлек маенда кыздыралар, бераздан хмели-сунели, туралган помидор һәм томат пастасын өстәп, тагын 5 минутлап кыздыралар. Ярты стакан су салып, капкачын каплап, әзер булганчы пешерәләр, туралган яшел тәмләткеч үләннәр һәм издерелгән сарымсак өстәп, тагын 2 минут тоткач, сүндерәләр, җылы тастымалга төреп, 15 минут тоталар.

Следите за самым важным и интересным в Telegram-каналеТатмедиа

## Нет комментариев
Айга кырын карама (20-26 гыйнвар)